Otvorenim pismom javnosti se obratio dipl ing. Ivica Čutura, jedan od utemeljitelja vinkovačkog HDZ-a, dragovoljac Domovinskog rata, časnik HV u miru. Kako bi potaknuo demokratske unutarstranačke procese, otvoreno je napisao kakav HDZ on želi.

HDZ kakav želim…

Imao sam sreću živjeti u vrijeme začetaka stvaranja hrvatske države i Domovinskog rata. Zahvaljujem dragom Bogu što sam vrlo skromnim doprinosom bio dio toga kao i mnogi koji su tada prepoznali trenutak koji su Hrvati, duboko u sebi zazivali stoljećima. Priznao to netko ili ne, HDZ je na čelu s dr. Franjom Tuđmanom bila jedina stranka koja je uvažavajući geopolitičke okolnosti tog vremena, povela hrvatski narod k cilju stvaranja neovisne Hrvatske. Iako su to bila „olovna“ vremena, biti HDZ-ovac tada je bilo ponosnije i lakše nego danas.

Kakav bih HDZ ja danas želio?

Želio HDZ koji se ukratko može iščitati iz dvije izjave Svetog Oca Ivana Pavla II. Prva je vrlo kratka i glasi: „ NE BOJTE SE!“, druga kaže: „ Novo vrijeme zahtjeva nove modele i načine djelovanja“.

Želim HDZ koji će interaktivno komunicirati sa svojim glasačima o temama kao što su Istanbulska konvencija, Marakeški sporazum i Vukovarski prosvjed.

Želim HDZ koji će poduprijeti referendumske inicijative „Narod odlučuje“ i „Istina o Istambulskoj“, HDZ koji neće dozvoliti da ministar uprave omalovažava više od 400 000 ljudi koji su potpisali referendumske inicijative, a od kojih su većina simpatizeri HDZ-a.

Želim HDZ koji će u politički život implementirati, a ne prešutjeti rezoluciju Europskog parlamenta koja jasno izjednačava i osuđuje zlo komunizma, nacizma i fašizma, a u isto vrijeme postavljanje crvene zvijezde petokrake na riječki neboder naziva umjetničkim izričajem.

Želim HDZ čiji će općinski, gradski i županijski odbori reagirati kada osjete da njihovo članstvo ne podržava pojedine odluke vrha stranke.

Želim HDZ u kojem odlasci na kavu s nekim tko nije po volji onima iznad neće napraviti problem i čak dovesti nečiju egzistenciju u pitanje.

Želim HDZ koji će se ubrzano modernizirati i djelovanje usmjeriti modelima koji su prikladni vremenu u kojem živimo. HDZ koji neće izbacivati iz stranke i raspuštati ogranke mladeži jer se netko od tih mladih ljudi usudio nešto reći pa makar to bilo i krivo.

Želim HDZ koji zna da mladost mora propitkivati i tražiti odgovore i jasno reći ako misli da nešto nije dobro. HDZ koji zna da je neozbiljno očekivati da mlađe snage HDZ-a djeluju po našim modelima iz 90-tih. Ne mogu se više izbori dobiti samo na priči o Domovinskom ratu, UDBI i borbi protiv komunjara, te adute smo si izbili iz ruku neprovođenjem lustracije u pravo vrijeme. Mi stariji, iskusniji svakako moramo ustrajati da HDZ, bez obzira tko ga vodio baštini vrijednosti kao što su demokršćanstvo, obitelj i jedini temelj hrvatske države Domovinski rat. Želim HDZ koji je svjestan da je propustio provesti lustraciju, ali ga to neće omesti da lustraciju provede unutar vlastite stranke.

Želim HDZ kojem će primarni problem biti pronalaženje financijskih sredstava i mjera za sprečavanje odlaska mladih i njihov povratak, a ne ulaganje u obnavljanje zidina, industrijskih zona, centara kompetentnosti, itd.

Želim HDZ koji će problem depopulacije postavi kao pitanje nacionalne sigurnosti broj 1 i da sve svoje ljudske i materijalne potencijale usmjeri prema rješavanju tog problema jer to je pitanje opstanka hrvatskog naroda.

Želim HDZ koji će svoje potencijalne koalicijske partnere traži na strani svjetonazorskog spektra kojem kao demokršćanska stranka pripada, a ne da to budu HNS i SDSS.

I ono najbitnije, želim da članovi HDZ-a u začetku odbace pokušaje stvaranja „plavo-crvene koalicije“ po mogućem Bruxelleskom scenariju.

Želim HDZ koji u ključnim trenucima može, unutar sebe pronaći ALTERNATIVU!

Ivica Čutura, član HDZ-a Vinkovci

Podijeli s prijateljima:

Tweet

WhatsApp

Email



Što vi mislite o ovoj temi?